Diari Oficial de la Generalitat Valenciana


Sumari del DOGV 2874, del 21-11-1996 (1996/840077)

RESOLUCIÓ de 14 de febrer de 1996, de la directora general de Qualitat Ambiental, per la qual fa pública la següent declaració d'impacte ambiental sobre el projecte d'homologació del sector de sòl urbanitzable número 9 Sant Jeroni i ordenació detallada-pla parcial, al terme municipal de Petrer (El Vinalopó Mitjà)
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2874

Data del DOGV
:   21-11-1996

Secció del DOGV
:   ALTRES DISPOSICIONS

Número del document
:   1996/840077


Data del document
:   14-02-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 14 de febrer de 1996, de la directora general de Qualitat Ambiental, per la qual fa pública la següent declaració d'impacte ambiental sobre el projecte d'homologació del sector de sòl urbanitzable número 9 Sant Jeroni i ordenació detallada-pla parcial, al terme municipal de Petrer (El Vinalopó Mitjà)   
Vist que, amb data 18 de desembre de 1995, l'Ajuntament de Petrer va remetre a aquesta Conselleria un exemplar del projecte de referència i de l'expedient instruït a aquest efecte, a fi que es procedira a l'emissió de la preceptiva declaració d'impacte ambiental. La documentació remesa consta de memòria, homologació de l'actuació integrada, pla parcial i estudi d'impacte ambiental.  
Vist que l'estudi d'impacte ambiental, inclòs en l'expedient urbanístic de referència, ha sigut exposat al públic mitjançant anuncis de l'Ajuntament de Petrer publicats en el Diari Oficial de la Generalitat Valenciana, número 2.507, de 15 de maig de 1995 i en el diari La Verdad. Segons el certificat que consta en l'expedient, s'hi ha presentat una al·legació per part de la Sra. María Salud Pellicer Tortosa, la qual no fa referència a aspectes ambientals, i que ha sigut desestimada pel ple de l'Ajuntament.  
Atés que el projecte examinat té com a objecte el desenvolupament d'una actuació integral sobre un àrea de 191.793 m2 classificada, segons les normes subsidiàries vigents, com a sòl urbà (12.912 m2), apte per a urbanitzar (113.248 m2) i no urbanitzable de protecció especial de sistemes generals de comunicacions i equipaments públics (65.633 m2), d'acord amb els termes derivats del conveni signat entre l'Ajuntament de Petrer i part dels propietaris dels terrenys. D'acord amb això, i segons estableix la Llei 6/1994, Reguladora de l'Activitat Urbanística de la Comunitat Valenciana, l'expedient d'homologació té com a objecte la modificació puntual del planejament vigent pel que fa a les àrees de sòl urbà i sòl no urbanitzable incloses en l'actuació, les quals passarien a sòl urbanitzable. Per tant, i a l'efecte d'aquesta declaració, el projecte examinat es refereix a la reclassificació com a sòl urbanitzable d'un sector de 65.633 m2 de sòl no urbanitzable de protecció especial. La major part d'aquest sector (66%), propera a la rambla de Puça, es manté com a espai lliure, amb la formació i creació d'un Parc natural.  
Atés que l'estudi d'impacte ambiental, complementat amb la informació incorporada a la memòria del projecte, analitza de manera excessivament superficial els efectes ambientals del canvi de classificació, per la qual cosa hi ha alguns aspectes que no queden suficientment aclarits, com ara el risc d'inundació derivat de les revingudes extraordinàries de la Rambla de Puça. Tot i això, cal reconéixer l'escassa rellevància ambiental dels terrenys afectats pel projecte, per als quals el planejament vigent permet, malgrat la seua classificació com a sòl no urbanitzable d'especial protecció, actuacions com ara a instal·lacions esportives, sales de festa, restaurants, etc.  
Atés que el projecte examinat constitueix un dels supòsits de canvi de les determinacions del planejament contemplats en l'article 54 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Atés que l'article 28.1 de la Llei 6/1994 determina la necessitat d'incorporar l'estudi d'impacte ambiental als plans i les seues modificacions que reclassifiquen sòl no urbanitzable. Igualment, l'article 43.1 estableix que la reclassificació de sòl no urbanitzable exigeix un estudi i una declaració d'impacte ambiental, que faça l'òrgan competent segons la legislació aplicable.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana; i altres disposicions que li són aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el projecte d'homologació del sector de sòl urbanitzable número 9 Sant Jeroni i ordenació detallada-pla parcial, en el terme municipal de Petrer (El Vinalopó Mitjà), amb el compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles.  
- El programa per al desenvolupament de l'actuació integrada haurà d'incorporar un estudi detallat sobre el risc d'inundació per eventuals revingudes de la rambla de Puça o els Molins, amb la descripció, si s'escau, de les mesures correctores que s'hauran d'aplicar en el projecte o projectes d'urbanització que es redacten. L'esmentat estudi haurà d'estar supervisat pel Servei de Protecció Civil de la Conselleria d'Administració Pública.  
- Igualment, el programa ha d'incloure una justificació explícita sobre la no-afecció del projecte a jaciments arqueològics o béns d'interés, la qual haurà de comptar amb l'informe favorable de la Direcció General de Patrimoni Artístic de la Conselleria de Cultura.   
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs, la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 14 de febrer de 1996.- La directora general de Qualitat Ambiental: Gloria Arnandis Boix.